Drude Krog Janson

Drude Ulriche Petrea Janson (født Krog 18. oktober 1846 i Norderhov, død 17. mars 1934 i København) var en norsk forfatter som også skrev under psevdonymet Judith Keller.

Liv og virke 
Drude Janson fulgte sin mann på flere av hans misjonsreiser til Amerika. Oppholdene i USA preget i stor grad hennes forfatterskap, der handlingen i flere av fortellingen er lagt dit. Hennes første fortelling, En ung pige (1887) utkom i 1894 på norsk i USA med tittelen En saloonkeepers datter.

Etter skilsmissen skrev hun den selvbiografiske romanen Mira – et livsløb (1897), utgitt under psevdonymet Judith Keller. Den regnes som hennes viktigste utgivelse. Om boken skrev hennes venninne Amalie Skram blant annet at «Jeg har i aften lest din bok, og jeg kan ikke legge meg før jeg sender deg et par ord som skal takke deg av mitt innerste hjerte. Den er utmerket, storslått!»

Hennes siste roman, Helga Hvide, utkom i 1908, også under psevdonymet Judith Keller.

Drude Janson var skribent for tidsskriftet Nylænde helt fra starten av.

Ekteparet Janson inspirerte flere av sin samtids fremste norske forfattere. Bjørnstjerne Bjørnson, Henrik Ibsen og Knut Hamsun hentet alle inspirasjon fra dette paret.

Familie 
Drude Janson var datter av sogneprest Hans Jenssen Krog og Ingeborg Kristine Endresen.
Hun ble 22. mai 1868 gift med prest og forfatter Kristofer Janson. Ekteskapet ble oppløst i 1897, på den tiden da presten hadde sitt virke i Minneapolis.

Bibliografi 
 1887: En ung pige, Gyldendal, København – utkom i 1894 på norsk i USA med tittelen En saloonkeepers datter under psevdonymet Judith Keller
 1894: Tore – Fortælling fra Prærien, Kristiania
 1897: Mira – et livsløb (Judith Keller), Gyldendal, København – utkom i 1899 i nederlandsk oversettelse med tittelen Mira.
 1908: Helga Hvide (Judith Keller), København

Referanser

Kilder

Eksterne lenker 
 Store Norske leksikon: Drude Ulriche Petrea Janson, besøkt 31/3 2020.

Norske forfattere
Personer fra Ringerike kommune